## Rješenje Ustavnog suda Republike Hrvatske broj U-VIII-277/1995 od 6. prosinca 1995

### NN 101/1995 (13.12.1995.), Rješenje Ustavnog suda Republike Hrvatske broj U-VIII-277/1995 od 6. prosinca 1995

# USTAVNI SUD REPUBLIKE HRVATSKE

Ustavni sud Republike Hrvatske u sastavu predsjednik Suda Jadranko Crnić,
te suci Zdravko Bartovčak, dr. Velimir Belajec, dr. Nikola Filipović, Ante
Jelavić-Mitrović, mr. Vojislav Kučeković, Jurica Malčić, mr. Hrvoje Momčinović,
Ivan Marijan Severinac, Milan Vuković i Mladen Žuvela, rješavajući o prijedlogu
D. J. iz R, za privremenu obustavu izvršenja rješenja iseljenja iz stana,
na sjednici održanoj dana 6. prosinca 1995. godine, donio je ovo

## RJEŠENJE

### USTAVNOG SUDA REPUBLIKE HRVATSKE BROJ U-VIII-277/1995 OD 6. PROSINCA 1995

1. Odbija se prijedlog za privremenu obustavu izvršenja rješenja Ureda
za prostorno uređenje, stambeno-komunalne poslove, graditeljstvo i zaštitu
okoliša R, Županija primorsko-goranska, Odsjek za stambeno-komunalne poslove,
Klasa: UP/I-371-03/93-01/18/FJ-MS, Urbroj: 2170-02-31-93-3 od 26. veljače
1993. godine, kao i zaključka istog tijela o dozvoli izvršenja Klasa: P/I-371-03/93/18-JF/MU,
Urbroj: 2170-04-03-95-9 od 20. ožujka 1995. godine.

2. Ovo će se rješenje objaviti u "Narodnim novinama".

Obrazloženje

Navedenim rješenjem naloženo je D. J. da u roku od 8 dana isprazni od
osoba i stvari stan u R, A. M. 37/I te da isti slobodan od osoba i stvari
preda vlasniku stana Gradu R, s tim da žalba ne odgađa izvršenje rješenja,
dok je zaključkom određeno vrijeme i način izvršenja tog rješenja.

Iz pribavljenog rješenja razvidno je da je isto doneseno na temelju
članka 94. Zakona o stambenim odnosima ("Narodne novine", br.
51/85, 42/86, 37/88, 47/89, 22/90, 22/92, 58/93 i 70/93.), te da se u prijedlogu
navode teške socijalne prilike kao razlog zbog kojeg je predlagateljica,
po vlastitom priznanju, nasilno uselila u predmetni stan.

Prijedlog nije osnovan.

Prijedlog je podnesen temeljem odredbe članka 18. Ustavnog zakona o
Ustavnom sudu Republike Hrvatske ("Narodne novine", br. 13/91),
koja odredba propisuje da Ustavni sud može, do donošenja konačne odluke,
privremeno obustaviti izvršenje pojedinačnih akata ili radnji koje se poduzimaju
na osnovi zakona ili drugog propisa, čija se ustavnost, odnosno zakonitost
ocjenjuje, ako bi njihovim izvršenjem mogle nastupiti teško otklonjive
posljedice.

Rješenjem Ustavnog suda Republike Hrvatske broj: U-I-892/1994 od 14.
studenoga 1994. godine ("Narodne novine", br. 83/94), pokrenut
je postupak za ocjenu ustavnosti odredbe članka 94. Zakona o stambenim
odnosima.

Sama činjenica donošenja osporenog rješenja pozivom na tu odredbu nije
dovoljan razlog za donošenje odluke o privremenoj obustavi izvršenja tog
rješenja.

Uvodom u osporeno rješenje razvidno je da je vlasnik predmetnog stana
Grad R, a da je D. J. nasilno uselila u predmetni stan.

Iz rješenja ovog Suda, kojim je pokrenut postupak ocjene ustavnosti
članka 94. Zakona o stambenim odnosima, slijedi da upravni postupak predviđen
tom zakonskom odredbom nije primjeren u onim prodmetima u kojima osoba
koja je uselila u stan raspolaže ispravom o pravnom temelju useljenja,
bez obzira što je taj pravni temelj sporan.

Neupitno je u ovom slučaju da podnositeljica prijedloga ne raspolaže
niti spornom ispravom pa njezino useljenje nema nikakva, pa ni sporna pravna
temelja.

S tim u svezi, valja imati u vidu odredbu članka 89. Zakona o stambenim
odnosima, koja propisuje da nije dopušteno useliti u stan i koristiti ga
bez pravomoćne odluke o davanju stana na korištenje ili druge valjane pravne
osnove.

U skladu s iznijetim, Sud je utvrdio da ne postoje pretpostavke za primjenu
odredbe članka 18. Ustavnog zakona o Ustavnom sudu Republike Hrvatske,
te je riješio kao u izreci.

Odluka o objavljivanju temelji se na članku 20. stavak 1. Ustavnog zakona
o Ustavnom sudu Republike Hrvatske.

Broj: U-VIII-277/1995

Zagreb, 6. prosinca 1995.

USTAVNI SUD REPUBLIKE HRVATSKE

Predsjednik

Jvdranko Crnić, v. r.

Rješenje, NN 101/1995-1679